**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 3 Απριλίου 2023, ημέρα Δευτέρα και ώρα 13.10 ΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις». (2η συνεδρίαση – ακρόαση εξωκοινοβουλευτικών προσώπων)

Στη συνεδρίαση παρέστη ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί φορείς.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης(άρθρο 38§9), οι κ.κ.: Νικόλαος Κονταρούδης, Α΄ Αντιπρόεδρος του ΔΣ της Επιτροπής Κεφαλαιαγοράς, Ηλίας Κωνσταντέας, Προϊστάμενος της Γενικής Διεύθυνσης του Σώματος Δίωξης Οικονομικού Εγκλήματος (ΣΔΟΕ), Κωνσταντίνος Κόλλιας, Πρόεδρος της Κεντρικής Διοίκησης του Οικονομικού Επιμελητηρίου της Ελλάδας (ΟΕΕ), Ειρήνη Υφαντή, Πρόεδρος της Εκτελεστικής Επιτροπής της Πανελλήνιας Ομοσπονδίας Εργαζομένων στις Δημόσιες Οικονομικές Υπηρεσίες (ΠΟΕ - ΔΟΥ), Βασίλειος Νικολόπουλος, Πρόεδρος του ΔΣ της Πανελλήνιας Ομοσπονδίας Στρατιωτικών (ΠΟΣ), Δήμος Κουμπούρης, Πρόεδρος της Ομοσπονδίας Συνταξιούχων ΙΚΑ, Σοφία Κατσίκα, Πρόεδρος της Εκτελεστικής Επιτροπής της Ομοσπονδίας Τελωνειακών Υπαλλήλων Ελλάδας (ΟΤΥΕ) και Κωνσταντίνος Παπαμιχαήλ, Προέδρος του Συλλόγου Εργαζομένων της Επιτροπής Κεφαλαιαγοράς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αμανατίδης Γεώργιος, Αναστασιάδης Σάββας, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κουρουμπλής Παναγιώτης, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα. Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών με τίτλο «Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις». Είμαστε στη δεύτερη συνεδρίαση της Επιτροπής. Έχουμε την ακρόαση των εξωκοινοβουλευτικών προσώπων.

Τον λόγο έχει ο κ. Κονταρούδης.

**ΝΙΚΟΛΑΟΣ ΚΟΝΤΑΡΟΥΔΗΣ (Α’ Αντιπρόεδρος του Δ.Σ. της Επιτροπής Κεφαλαιαγοράς):** Καλημέρα σας. Ήθελα απλώς να πω ότι συμφωνούμε με το νομοσχέδιο, σχεδόν στο σύνολό του. Έχουμε κάποια θέματα σχετικά με τα άρθρα 46 έως 56, που αφορούν την υιοθέτηση του κανονισμού 1238/2019. Αυτά τα άρθρα αναφέρονται, στα αγγλικά το λένε PEPP, στο πανευρωπαϊκό ατομικό συνταξιοδοτικό προϊόν. Με το νομοσχέδιο αυτό, ιδίως με το άρθρο 48, η Επιτροπή Κεφαλαιαγοράς ορίζεται ως η αρμόδια Αρχή για την εποπτεία πιστωτικών ιδρυμάτων όταν αυτά είναι οι πάροχοι ή διανομείς του προϊόντος αυτού. Έχουμε την αντίρρησή μας ως προς αυτό. Την έχουμε εκφράσει και στη νομοπαρασκευαστική. Η θέση της Επιτροπής Κεφαλαιαγοράς είναι ότι η κατανομή των αρμοδιοτήτων μεταξύ των εποπτικών αρχών θα πρέπει να γίνεται ανάλογα με την κατηγορία παρόχου διανομέα. Δηλαδή, για τα πιστωτικά ιδρύματα από την Τράπεζα της Ελλάδος, για τις επιχειρήσεις επενδύσεων κάποιες εταιρείες, από την Επιτροπή Κεφαλαιαγοράς. Ούτως ή άλλως από το νομοσχέδιο αυτό τις ασφαλιστικές εταιρείες τις έχει αναλάβει η Τράπεζα της Ελλάδος.

Τώρα, που στηρίζονται τα επιχειρήματά μας; Βασικά, το προϊόν αυτό δεν είναι χρηματοπιστωτικό, όπως φαίνεται και από την ονομασία του, όπως φαίνεται και από το προοίμιο του κανονισμού, αλλά και από όλα άρθρα μέσα στον κανονισμό. Η αναφορά είναι ότι είναι ένα συνταξιοδοτικό προϊόν, άρα δεν είναι από τα προϊόντα, τα οποία εποπτεύει η Επιτροπή Κεφαλαιαγοράς.

 Αλλά και πέρα από αυτό, γίνεται αναφορά ξεκάθαρα, ιδίως στους εφαρμοστέους κανόνες και ιδίως στο άρθρο 3 του Κανονισμού, για το ποιος εποπτεύει αυτό το προϊόν. Θα διαβάσω κατά λέξη τι λέει ο Κανονισμός. Αναφέρει λοιπόν ότι, «η καταχώριση, η παραγωγή, η διανομή και η εποπτεία των (PEPP), διέπονται από τον παρόντα Κανονισμό. Και όσον αφορά τα θέματα που δεν ρυθμίζονται από τον παρόντα Κανονισμό, το σχετικό τομεακό Ενωσιακό Δίκαιο, συμπεριλαμβανομένων των αντίστοιχων κατ’ εξουσιοδότηση και εκτελεστικών πράξεων».

Προφανώς, λοιπόν, όταν λέμε για το τομεακό Ενωσιακό Δίκαιο του εκάστοτε παρόχου διανομέα (PEPP), οι τράπεζες θα έπρεπε να εποπτεύονται από την Τράπεζα της Ελλάδος, οι επενδυτικές εταιρείες από την Επιτροπή Κεφαλαιαγοράς. Αυτό πιστεύουμε, αυτό λέει και ηEIOPA's σε κάποια Q&A που έχει βγάλει.

Το τελευταίο που έχω να πω είναι ότι η αντίστοιχη υιοθέτηση και από άλλα κράτη μέλη είναι στο πνεύμα το οποίο εισηγούμαστε εμείς, δηλαδή στην κατανομή των αρμοδιοτήτων στις εποπτικές αρχές, ανάλογα με την κατηγορία του παρόχου διανομέα του προϊόντος αυτού.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ.

Το λόγο έχει ο κ.Ηλίας Κωνσταντέας, Προϊστάμενος της Γενικής Διεύθυνσης Σώματος Δίωξης Οικονομικού Εγκλήματος (ΣΔΟΕ), για 5 λεπτά παρακαλώ.

**ΗΛΙΑΣ ΚΩΝΣΤΑΝΤΕΑΣ (Προϊστάμενος της Γενικής Διεύθυνσης Σώματος Δίωξης Οικονομικού Εγκλήματος (ΣΔΟΕ)):** Ευχαριστώ.

Η Γενική Διεύθυνση ΣΔΟΕ έχει ως αποστολή της τη διερεύνηση μεγάλων υποθέσεων οργανωμένου οικονομικού εγκλήματος όπως είναι η απάτη, η διαφθορά, το λαθρεμπόριο και η νομιμοποίηση εσόδων από εγκληματικές δραστηριότητες. Οι ελεγκτές της Γενικής Διεύθυνσης ΣΔΟΕ, κατά τη διάρκεια των ερευνών τους, εντοπίζουν εγκληματικές οργανώσεις, συλλαμβάνουν ηγετικά και δευτερεύοντα μέλη και προβαίνουν σε δεσμεύσεις ή και κατασχέσεις αγαθών και περιουσιακών στοιχείων που προέρχονται από εγκληματικές δραστηριότητες.

Στο σημείο αυτό, θα ήθελα να συγχαρώ την πολιτική ηγεσία του Υπουργείου Οικονομικών, τον αρμόδιο Υφυπουργό, κ. Απόστολο Βεσυρόπουλο, επειδή με αυτό το νομοσχέδιο ενισχύεται ακόμη περισσότερο ο ρόλος της Γενικής Διεύθυνσης ΣΔΟΕ στη δίωξη οικονομικού εγκλήματος, μέσω του ορισμού της ως φορέα διαχείρισης των δεσμευμένων, των κατασχεμένων και των δημευμένων περιουσιακών στοιχείων, τα οποία προέρχονται από εγκληματικές δραστηριότητες.

Πλέον, η διαχείριση και η αξιοποίηση των περιουσιακών στοιχείων που δεσμεύονται, κατάσχονται ή δημεύονται στο πλαίσιο ποινικής διαδικασίας, θα γίνεται κατά τον βέλτιστο τρόπο μέσω του εκσυγχρονισμού των διαδικασιών ανάκτησης και διαχείρισής τους υπό την εποπτεία της Γενικής Διεύθυνσης ΣΔΟΕ και μέσω της ανάπτυξης ενός ολοκληρωμένου πληροφοριακού συστήματος, του Κεντρικού Μητρώου Διαχείρισης Δεσμευμένων Κατασχεμένων και Δημευμένων Περιουσιακών Στοιχείων.

Για κάθε περιουσιακό στοιχείο, θα καταρτίζεται και θα τηρείται φάκελος, όπου καταχωρίζονται το είδος των δεσμευμένων ή κατασχεμένων ή δημευμένων περιουσιακών στοιχείων ανά κατηγορία, όπως ενδεικτικά, ακίνητο, τροχοφόρο όχημα, μηχάνημα, πλωτό σκάφος, εναέριο μέσο, μετρητά, τραπεζικός λογαριασμός, θυρίδα, άυλος τίτλος.

Η λειτουργία του Ηλεκτρονικού Μητρώου Διαχείρισης αναμένεται να συμβάλει στη βελτίωση του συντονισμού και της συνεργασίας μεταξύ των αρμοδίων Αρχών, στην επιτάχυνση των διαδικασιών ανάκτησης, στη βέλτιστη οικονομική αξιοποίηση των δεσμευμένων, κατασχεμένων και δημευμένων περιουσιακών στοιχείων, στην αποφυγή αλληλοεπικάλυψης αρμοδιοτήτων, στην ορθολογική, διαφανή και αποτελεσματική χρήση και διαχείριση δεσμευμένων κατασχεμένων και δημευμένων περιουσιακών στοιχείων, στην μείωση του διαχειριστικού κόστους σε όλα τα στάδια του κύκλου ζωής των περιουσιακών στοιχείων.

Το ολοκληρωμένο πληροφοριακό σύστημα έχει προβλεφθεί να χρηματοδοτηθεί μέσω του Ταμείου Ανάκαμψης και Ανθεκτικότητας, η ένταξη έχει προγραμματιστεί να γίνει μετά την ψήφιση του νόμου. Είναι αλήθεια ότι από το 2015 το ΣΔΟΕ αποδυναμώθηκε σημαντικά μετά την μεταφορά των φορολογικών και τελωνειακών αρμοδιοτήτων και 500 οργανικών θέσεων από την Ειδική Γραμματεία ΣΔΟΕ στην τότε Γενική Γραμματεία Δημοσίων Εσόδων, νυν Ανεξάρτητη Αρχή Δημοσίων Εσόδων και την κατάργηση 11 Περιφερειακών Διευθύνσεων του ΣΔΟΕ. Παρ όλα αυτά, το 2015 η τότε πολιτική ηγεσία του Υπουργείου Οικονομικών με Υπουργό τον κύριο Τσακαλώτο και Υφυπουργό τον κύριο Τρύφωνα Αλεξιάδη επέλεξαν τη διατήρηση του ΣΔΟΕ, το οποίο αποτελεί ένα ισχυρό και αξιόπιστο ελεγκτικό μηχανισμό του Υπουργείου Οικονομικών, ο οποίος έχει πλέον επικεντρωθεί στην διερεύνηση και καταπολέμηση του σύγχρονου οργανωμένου οικονομικού εγκλήματος.

Ενδεικτικά αναφέρω ότι σήμερα χειριζόμαστε 400 εισαγγελικές παραγγελίες, ενώ οι δύο Επιχειρησιακές Διευθύνσεις του ΣΔΟΕ στελεχώνονται συνολικά με 203 υπαλλήλους Ελεγκτές, ενώ οι αντίστοιχες οργανικές θέσεις είναι 300, υπολειπόμαστε περίπου 100 υπαλλήλων Ελεγκτών. Είναι, βέβαια, σαφές ότι για να μπορέσει να ανταπεξέλθει η υπηρεσία μας στο νέο πολύ σημαντικό έργο θα πρέπει να ενισχυθεί με επιπλέον προσωπικό. Ειδικότερα, η υπάρχουσα στελέχωση της υπηρεσίας μας θα πρέπει να διευρυνθεί με την προσθήκη προσωπικού με ειδικές γνώσεις και εμπειρία στη διαχείριση περιουσιακών στοιχείων καθώς και νέες προσλήψεις μέσω ΑΣΕΠ. Η χρήση των περιουσιακών στοιχείων που προέρχονται από εγκληματικές δραστηριότητες για κοινωνικούς σκοπούς προωθεί και υποστηρίζει τη διάδοση ενός πνεύματος κοινωνικής δικαιοσύνης, την παροχή βοήθειας στα θύματα εγκληματικών πράξεων και την καταπολέμηση του οργανωμένου εγκλήματος καθώς με αυτόν τον τρόπο ωφελείται άριστα η κοινωνία και ενισχύεται η κοινωνικοοικονομική ανάπτυξη. Η κοινωνική επαναχρησιμοποίηση των περιουσιακών στοιχείων μπορεί ενδεικτικά να λάβει τις παρακάτω μορφές. Εκπαιδευτικά προγράμματα, δράσεις σε σχολεία, Πανεπιστήμια, φυλακές ανηλίκων, νεανική επιχειρηματικότητα, πρωτογενής τομέας, αγορά εργασίας και κοινωνική επανένταξη των νεαρών αποφυλακισμένων, επαναχρησιμοποίηση κινητών αντικειμένων, ιδίως οχημάτων, πλοίων και μηχανημάτων για την εξυπηρέτηση κοινωφελών σκοπών, αλλά και προς υποστήριξη των διωκτικών υπηρεσιών. Σε πιο εξειδικευμένες μορφές, η κοινωνική επαναχρησιμοποίηση θα μπορούσε ενδεικτικά να λάβει τις παρακάτω μορφές. Προγράμματα ενημέρωσης και πρόληψης ναρκωτικών, ενίσχυση οργανισμών που καταπολεμούν τα ναρκωτικά, κλινικές απεξάρτησης, προστασία θυμάτων εμπορίας ανθρώπων, δημιουργία δεσμών φιλοξενίας. Μετά την ψήφιση του παρόντος νόμου σύμφωνα με τις εξουσιοδοτικές διατάξεις προβλέπεται η έκδοση μιας σειράς Υπουργικών Αποφάσεων, οι οποίες θα ρυθμίσουν τα ειδικότερα θέματα και τις διαδικασίες που άπτονται της διαχείρισης των δεσμευμένων, κατασχεμένων και δημευμένων περιουσιακών στοιχείων.

Σας ευχαριστώ θερμά για την προσοχή σας.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Και εμείς σας ευχαριστούμε.

Τον λόγο έχει ο κύριος Κόλλιας.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος της Κεντρικής Διοίκησης του Οικονομικού Επιμελητηρίου της Ελλάδας (ΟΕΕ)):** Καλημέρα σας. Ευχαριστώ για την πρόσκληση.

Με τις διατάξεις του νομοσχεδίου στο πρώτο μέρος καθορίζεται το πλαίσιο, με το οποίο θα γίνεται η διαχείριση και η αξιοποίηση των περιουσιακών στοιχείων που προέρχονται από εγκληματικές δραστηριότητες και δεσμεύονται, κατάσχονται ή δημεύονται στο πλαίσιο ποινικής διαδικασίας. Στόχος μέσω του φορέα διαχείρισης αντιλαμβανόμαστε ότι είναι η ενίσχυση της αποτελεσματικότητας της διαχείρισής τους με τον πιο πρόσφορο τρόπο και η διασφάλιση της οικονομικής τους αξίας μέσω του Ηλεκτρονικού Μητρώου του Κεντρικού Μητρώου Διαχείρισης Δεσμευμένων, Κατασχεμένων και Δημευμένων Περιουσιακών Στοιχείων.

Η διαδικασία αυτή αποβλέπει στη συμμετοχή της χώρας μας στην ευρωπαϊκή και εθνική προσπάθεια που γίνεται για την πάταξη του οργανωμένου εγκλήματος και της διαφθοράς και θεωρούμε ότι κινείται προς τη θετική κατεύθυνση. Το οικονομικό επιμελητήριο της Ελλάδας με εμπεριστατωμένες προτάσεις και μελέτες έχει αναδείξει τα οφέλη από την πάταξη της διαφθοράς, καθώς και τα δυνητικά οφέλη που υπάρχουν για τα δημόσια ταμεία.

Αναμφισβήτητα το νομοσχέδιο ενισχύει τη διαφάνεια και τα δημόσια έσοδα, ενώ καθορίζεται ένα ενιαίο πλαίσιο για την ανάκτηση και διαχείριση των δεσμευμένων και κατασχεμένων περιουσιακών στοιχείων που προέρχονται από εγκληματικές δραστηριότητες και τη χρήση αυτών για το δημόσιο συμφέρον. Η γενική διεύθυνση του Σώματος Δίωξης Οικονομικού Εγκλήματος ορίζεται φορέας διαχείρισης αυτών των δεσμευμένων, συμπεριλαμβανομένων κατασχεμένων και δημευμένων περιουσιακών στοιχείων και αυτό είναι πολύ ορθό.

Σύμφωνα με το άρθρο 23 «συστήνεται στον Φορέα Διαχείρισης τριμελής Γνωμοδοτική Επιτροπή Διαχείρισης Περιουσιακών Στοιχείων, η οποία γνωμοδοτεί αιτιολογημένα για εκποίηση, διάθεση περιουσιακών στοιχείων». Το Οικονομικό Επιμελητήριο της Ελλάδος προτείνει τη διεύρυνση αυτής της Επιτροπής με τη συμμετοχή εκτός των υπηρεσιακών και εκπροσώπων επιστημονικών και κοινωνικών φορέων. Η διευρυμένη Γνωμοδοτική Επιτροπή με εκπροσώπους εκτός των στελεχών του Υπουργείου Οικονομικών θεωρούμε ότι θα βοηθήσει στην προσπάθεια, η οποία γίνεται για διαφάνεια στη λήψη των αποφάσεων.

Επιπλέον, στο άρθρο 24 του κεφαλαίου Ζ` προβλέπονται 12 εξουσιοδοτικές διατάξεις για έκδοση Υπουργικών Αποφάσεων σχετικές με την εφαρμογή του νόμου. Όπως έχουμε επισημάνει επανειλημμένως στις αρμόδιες επιτροπές της Βουλής η έκδοση ενός τόσο μεγάλου αριθμού Υπουργικών Αποφάσεων για την εφαρμογή του νόμου δημιουργεί καθυστερήσεις στην υλοποίησή του. Θεωρούμε ότι σε κάθε περίπτωση οφείλει ο νόμος να προβλέπει και το χρονικό όριο έκδοσης όλων αυτών των αποφάσεων, γιατί διαφορετικά παύει να έχει νόημα και η σχετική διάταξη.

Τέλος, δράττομαι της ευκαιρίας σε αυτή την Επιτροπή Οικονομικών της Βουλής να επαναφέρω την αναγκαιότητα που υπάρχει για νομοθέτηση της δυνατότητας μετάθεσης των προθεσμιών των φορολογικών και ασφαλιστικών δηλώσεων και καταστάσεων των λογιστών φοροτεχνικών, οι οποίοι βεβαιωμένα πάσχουν από σοβαρά νοσήματα. Με τη ρύθμιση αυτή θα αποφευχθεί η επιβολή προστίμων που καλείται τις περισσότερες φορές να πληρώσει ο ίδιος λογιστής φοροτεχνικός, του οποίου θίγεται η επαγγελματική αξιοπιστία και συνέπεια, παρά την αγωνία που έχει να ξεπεράσει τον κίνδυνο λόγω της κατάστασης της υγείας του.

Η πρότασή μας είναι να συμπληρωθεί το άρθρο 93 του ν. 4764/2024 με τις περιπτώσεις σοβαρής ασθένειας λογιστή ή φοροτεχνικού, κύησης, λοχείας ή θανάτου με δυνατότητα παράτασης υποβολής των δηλώσεων των πελατών τους ανάλογα με τη σοβαρότητα του νοσήματος και μετά από πιστοποίηση αρμόδιας Υγειονομικής Επιτροπής.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κι εμείς, κ. Πρόεδρε. Συμφωνούμε απολύτως με την πρότασή σας για τους ασθενούντες λογιστές, φοροτεχνικούς κ.λπ.. Είναι θετική σε αυτή την κατεύθυνση και η Πολιτική Ηγεσία του Υπουργείου και πιστεύω ότι θα δοθεί λύση.

Περνάμε στην κυρία Ειρήνη Υφαντή, που είναι η Πρόεδρος της Εκτελεστικής Επιτροπής της Πανελλήνιας Ομοσπονδίας Εργαζομένων στις Δημόσιες Οικονομικές Υπηρεσίες.

Κυρία Υφαντή, καλημέρα. Ελάτε, έχετε το λόγο, παρακαλώ.

**ΕΙΡΗΝΗ ΥΦΑΝΤΗ (Πρόεδρος της Εκτελεστικής Επιτροπής της Πανελλήνιας Ομοσπονδίας Εργαζομένων στις Δημόσιες Οικονομικές Υπηρεσίες (ΠΟΕ - ΔΟΥ)):** Ευχαριστώ πολύ. Το ΣΔΟΕ, μια υπηρεσία που στο παρελθόν αποτελούσε την «αιχμή του δόρατος» κατά της φοροδιαφυγής με ένα ισχυρό brand name, τα τελευταία χρόνια μετά και από την αφαίρεση των φορολογικών αντικειμένων και την αποχώρηση μεγάλου μέρους του προσωπικού έχει αλλάξει χαρακτηριστικά.

Έτσι, σήμερα, αποτελεί μια υπηρεσία που ασχολείται με ένα ιδιαίτερα διευρυμένο φάσμα ελεγκτικών αρμοδιοτήτων με μεγάλο εύρος αντικειμένων και ελέγχων, όπως οι εισαγγελικές παραγγελίες, οι υποθέσεις έρευνας, οι υποθέσεις που προκύπτουν από διασταυρωτικούς ελέγχους, οι υποθέσεις που αφορούν σε επιδοτήσεις, ξέπλυμα μαύρου χρήματος, απάτη, νομιμοποίηση εσόδων από εγκληματική δραστηριότητα, λαθρεμπόριο, διακίνηση ναρκωτικών, παραεμπόριο, εφαρμογή εργατικής νομοθεσίας και ελεγκτικές αρμοδιότητες στο μητρώο πραγματικών δικαιούχων.

Επισημαίνεται ότι το οργανόγραμμα του ΣΔΟΕ βρίσκεται ακόμα σε επεξεργασία, η οποία δεν έχει ολοκληρωθεί. Αναμφισβήτητα, το υπό συζήτηση σχέδιο νόμου με το οποίο εισάγεται η νέα αρμοδιότητα και ο ορισμός του ΣΔΟΕ, ως φορέα διαχείρισης των δεσμευμένων, κατασχεμένων και διευρυμένων περιουσιακών στοιχείων του δημοσίου, είναι σε θετική κατεύθυνση και θεωρούμε ότι πρέπει να υπάρχει κεντρική διαχείριση όλων αυτών.

Όσον αφορά την ακίνητη περιουσία που έρχεται στην κυριότητα του δημοσίου, μέσω της προβλεπόμενης από τον νόμο διαδικασίας, επαναδιατυπώνουμε τη θέση του κλάδου μας για την ανάγκη κατάργησης της ΕΤΑΠ και την επαναφορά του ελέγχου και της διαχείρισης της ακίνητης περιουσίας του δημοσίου στις αρμόδιες υπηρεσίες του Υπουργείου Οικονομικών. Όμως, είναι και υποχρέωσή μας να αναφέρουμε, ότι, σήμερα, το ΣΔΟΕ είναι υποστελεχωμένο και περίπου το 1/3 των υπαλλήλων του αμείβονται με χαμηλές αποδοχές, διότι δεν λαμβάνουν την προσωπική διαφορά, κάτι που έχει οδηγήσει αρκετούς συναδέλφους σε αποχώρηση και στην αναζήτηση, μέσω της κινητικότητας, άλλων θέσεων εργασίας του δημοσίου.

Παρά το τεράστιο εύρος και της ιδιαίτερης βαρύτητας υποθέσεων που το ΣΔΟΕ διαχειρίζεται, η έλλειψη προσωπικού είναι τεράστια. Οι περίπου 350 οργανικές θέσεις που προβλέπονται για το ΣΔΟΕ είναι προφανώς ελάχιστες, ενώ, αν αναλογιστούμε ότι περίπου το 40% αυτών είναι σήμερα κενές, εύκολα αντιλαμβανόμαστε τις αντικειμενικές δυσκολίες που υπάρχουν. Η υποστελέχωση άλλωστε της υπηρεσίας επιδεινώνεται, τόσο λόγω των συνταξιοδοτήσεων όσο και της μεγάλης διαρροής προσωπικού, μέσω της κινητικότητας, αλλά και των παραιτήσεων ως αποτέλεσμα των ιδιαίτερα χαμηλών αποδοχών και σίγουρα αναντίστοιχο των ευθυνών και των απαιτήσεων.

Η έλευση νέων αντικειμένων, με τη σημασία που ο προς συζήτηση νόμος περιγράφει, καθιστά επιβεβλημένη και μάλλον αυτονόητη, τόσο την κάλυψη των υπαρχόντων κενών οργανικών θέσεων όσο φυσικά και τη δημιουργία νέων οργανικών θέσεων με τις απαραίτητες προφανώς ειδικότητες που οι νέες αρμοδιότητες επιβάλλουν.

Επιπλέον, οι υπάλληλοι του ΣΔΟΕ, παρότι ασχολούνται με ένα μεγάλο εύρος ελεγκτικών αρμοδιοτήτων, δεν λαμβάνουν ελεγκτικό επίδομα, σε αντίθεση με άλλες αντίστοιχες υπηρεσίες του δημοσίου που παρέχουν ελεγκτικό έργο για τις οποίες ορθά υπάρχουν οι σχετικές προβλέψεις. Έτσι, η διάκριση αυτή δημιουργεί στους υπαλλήλους την αίσθηση της απαξίωσης για το έργο που παρέχουν και επιπλέον, αποτελεί αντικίνητρο για όποιους, ενδεχομένως, επιθυμούν μελλοντικά να ενταχθούν, ως νέοι υπάλληλοι, στο ΣΔΟΕ.

Εμείς, από την πλευρά μας, προτείνουμε:

Πρώτον, την ενίσχυση του ΣΔΟΕ σε προσωπικό με νέες προσλήψεις, ώστε να μπορεί να ανταποκριθεί στο έργο του με επάρκεια και φυσικά να υποστηριχτεί και το νέο αντικείμενο που εισάγεται με το παρόν σχέδιο νόμου που σαφώς συμβάλλει στην αναβάθμισή του και είναι καλοδεχούμενο.

 Δεύτερον, την απόδοση της προσωπικής διαφοράς στους συναδέλφους μας που δεν την λαμβάνουν και τρίτον, την απόδοση ελεγκτικού επιδόματος στους υπαλλήλους του ΣΔΟΕ, αντίστοιχη του αντικειμένου εργασίας και των ευθυνών που απορρέουν από αυτό. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε.Τον λόγο έχει ο κύριος Βασίλειος Νικολόπουλος, Πρόεδρος του ΔΣ της Πανελλήνιας Ομοσπονδίας Στρατιωτικών.

 **ΒΑΣΙΛΕΙΟΣ ΝΙΚΟΛΟΠΟΥΛΟΣ (Πρόεδρος του Δ.Σ. της Πανελλήνιας Ομοσπονδίας Στρατιωτικών, ΠΟΣ):** Κύριε Πρόεδρε, κύριε Υπουργέ, κυρίες και κύριοι βουλευτές μέλη της Επιτροπής, είμαι ο Ταξίαρχος εν αποστρατεία Νικολόπουλος, Πρόεδρος της Πανελλήνιας Ομοσπονδίας Στρατιωτικών και σας ευχαριστώ για την πρόσκληση.

Το πρώτο θέμα είναι η φορολόγηση αναδρομικών από κρατήσεις μερισμάτων των αποστράτων. Είναι ένα θέμα που συζητήθηκε και στην προηγούμενη Επιτροπή Οικονομικών Υποθέσεων της 21ης Μαρτίου. Αφορά τις κρατήσεις, οι οποίες προβλέπονταν από τον ν.4093/2012 και διεκόπησαν με τον ν.5018/2023, άρθρο 34. Αυτό που ζητάμε είναι να γίνει αυτοτελής φορολόγηση στην πηγή με 20% και από εκεί να σταματάει η φορολογική υποχρέωση των δικαιούχων.

Δεν θέλω να σας κουράσω περισσότερο, το είχαμε αναλύσει και στην προηγούμενη συνεδρίαση της Επιτροπής σας. Θέλω να τονίσω, διότι υπήρχαν κάποια ερωτήματα, είναι ότι ο Υφυπουργός, ο κύριος Βεσυρόπουλος στο τέλος της προηγούμενης συνεδρίασης τοποθετήθηκε επί του θέματος και δεσμεύτηκε ότι θα επικοινωνήσουμε για να αναλύσουμε το πλαίσιο εφαρμογής της προτεινόμενης ρύθμισης. Πράγματι, την ίδια μέρα επικοινώνησε, μιλήσαμε, αναλύσαμε το πλαίσιο εφαρμογής, σωστά, είχε κάποιον ενδοιασμό, όπως, επίσης, ενδοιασμό είχε και η κυρία Παπαναστασίου. Να απαντήσω, λοιπόν, σε αυτόν τον ενδοιασμό ότι επειδή αυτές οι κρατήσεις αφορούσαν μειώσεις - κρατήσεις που επιβάλλοντο στις συντάξεις από 1.000 ευρώ και πάνω. Να θυμίσω είναι η περίπτωση 1.000 έως 1.500 5%, 1.500 έως 2.000 10% κ.ο.κ. μέχρι το 20%. Επομένως, η φορολογική κλίμακα στην οποία εμπίπτουν αυτές οι περιπτώσεις είναι η δεύτερη και πάνω, δηλαδή, με 22% φορολόγηση και πάνω.

Επομένως, η αυτοτελής φορολόγηση του 20% δεν επηρεάζει χαμηλότερο φορολογικό κλιμάκιο. Εάν δεν γίνει θα υπάρχει μεγάλη επιβάρυνση, διότι θα πρέπει να αναχθεί, όπως ξέρετε καλύτερα από μένα, σε προηγούμενα έτη, θα μπει ειδική εισφορά, θα επιβαρυνθούν με έξοδα στους λογιστές και θα πρέπει να κάνουν τροποποιητικές στο τέλος του έτους πράγμα που σημαίνει και ιδιαίτερη επιβάρυνση και γραφειοκρατικά και στο Υπουργείο.

Αυτό, λοιπόν, που ζητάμε είναι να γίνει νομοθετική αυτοτελής φορολόγηση, το οποίο απ΄ ό,τι έχω καταλάβει έχει συμφωνήσει και έχει δεσμευτεί ο κύριος Βεσυρόπουλος και θα ήθελα γι΄ αυτό το λόγο και να τον συγχαρούμε εκ μέρους της Πανελλήνιας Ομοσπονδίας Στρατιωτικών που έχει αποδεχθεί αυτό το αίτημα, αλλά και να τον ευχαριστήσω δημόσια για την ανταπόκρισή του να αποδεχθεί αυτή τη ρύθμιση. Έχουμε μια πάρα πολύ καλή συνεργασία εδώ και χρόνια με τον κύριο Βεσυρόπουλο.

Η προτεινόμενη διατύπωση, για την οποία η πρότασή μας είναι να περιληφθεί στο άρθρο 40 του ν.4172/2013 ότι, εξαιρετικά τα εφάπαξ χρηματικά ποσά που καταβάλλονται στους δικαιούχους το έτος 2023 –το θέλουμε αυτό, μην πάμε σε αναγωγή- δυνάμει του άρθρου 34 του ν.5018/2023 φορολογούνται αυτοτελώς με παρακράτηση στην πηγή με συντελεστή 20% και ότι τα ανωτέρω ποσά – το διευκρινίζουμε αν και έχει καταργηθεί - εξαιρούνται από τη ειδική εισφορά αλληλεγγύης. Γι ΄ αυτό λέμε το 2023 που έχει καταργηθεί αυτή η ειδική εισφορά αλληλεγγύης. Επομένως, αναμένουμε να περιληφθεί. Νομίζω ότι είναι ένα δίκαιο αίτημα που θα πρέπει να έχει και τη σύμφωνη γνώμη και των υπόλοιπων κομμάτων.

Ένα δεύτερο θέμα, το οποίο είναι πολύ σημαντικό, βέβαια δεν αφορά άμεσα και την αρμοδιότητα του κυρίου Βεσυρόπουλου, απλά πρέπει να το ξαναπώ, είναι η μη αύξηση στις συντάξεις συνταξιούχων που έχουν εξαιρεθεί από την υπαγωγή τους στον ΕΦΚΑ. Δεν ξέρω αν αυτό έχει ξεχαστεί. Υπάρχουν πέντε κατηγορίες που έχουν εξαιρεθεί από την υπαγωγή τους στον ΕΦΚΑ και έχουν παραμείνει στο Υπουργείο Οικονομικών. Είναι θύματα, χήρες ή χήροι, από τρομοκρατικές ενέργειες, από ιδιαιτέρως επικίνδυνα συμβάντα, όπως είναι η πτώση του αεροσκάφους που σκοτώνεται ο πιλότος ή ο αστυνομικός, ο οποίος είναι εν υπηρεσία ή οι παθόντες εν υπηρεσία, η πολεμική διαθεσιμότητα κ.λπ..

Αυτά, λοιπόν, εξαιρέθηκαν από την υπαγωγή τους στον ΕΦΚΑ και δεν έχει υπολογιστεί η αύξηση του 7,75%. Θα παρακαλούσα το Υπουργείο Οικονομικών να το εξετάσει. Έχουμε στείλει και σχετικό υπόμνημα στον κ. Σκυλακάκη και θα ήθελα να το αντιμετωπίσουμε αυτό το πράγμα, καθόσον είναι άδικο μια κατηγορία ανθρώπων να μην πάρει την αύξηση. Βέβαια, αυτές οι κατηγορίες υπάγονται στο Υπουργείο Οικονομικών, ακολουθούν το μισθολόγιο, αλλά και όταν έγινε το νέο μισθολόγιο των στρατιωτικών το 2017, πάλι δεν έγινε ο συσχετισμός μεταξύ του παλιού βαθμολογίου και των καινούριων κλιμακίων, όπως καθιερώθηκαν στο νέο μισθολόγιο. Θερμή παράκληση να το εξετάσει το Υπουργείο Οικονομικών και να ευχαριστήσω και πάλι τον κύριο Βεσυρόπουλο για την εξαιρετική συνεργασία.

 Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Ευχαριστούμε κι εμείς.

Το λόγο έχει ο κ. Δήμος Κουμπούρης, Πρόεδρος της Ομοσπονδίας Συνταξιούχων ΙΚΑ.

**ΔΗΜΟΣ ΚΟΥΜΠΟΥΡΗΣ (Πρόεδρος της Ομοσπονδίας Συνταξιούχων ΙΚΑ) :** Ευχαριστώ πολύ κύριε Πρόεδρε.

Όπως είναι γνωστό, οι συνταξιούχοι όλα αυτά χρόνια στη χώρα μας, έχουν υποστεί τα πάνδεινα. Όπως είναι, επίσης, γνωστό, ότι από το 1991 μέχρι σήμερα, καμία νομοθετική διάταξη, η οποία να είναι ευνοϊκή για τους συνταξιούχους, για το κοινωνικό ασφαλιστικό σύστημα, συνολικότερα, δεν έχει ψηφιστεί. Οι διατάξεις που έχουν ψηφιστεί και στη χώρα μας, αλλά και γενικά στην Ευρώπη, είναι διατάξεις που έχουν αφαιρέσει δικαιώματα, τόσο στα ασφαλιστικά, στα συνταξιοδοτικά, όσο και σε ορισμένες παροχές που είχαν οι συνταξιούχοι. Και όχι μόνο αυτό. Το κοινωνικό ασφαλιστικό σύστημα στη χώρα μας, απαξιώνεται ουσιαστικά και υποβαθμίζει τον κοινωνικό χαρακτήρα, με την έννοια ότι, η διαχείριση των εισφορών του και στην Ευρώπη και στη χώρα μας, παραδίδεται στον χρηματιστηριακό τζόγο.

Εμείς αυτή την αντίθεση θέλουμε να εκφράσουμε. Και τα ζητήματα που θίγει το προσχέδιο, να μην μπαίνει καμία διαδικασία επενδύσεων, καμία διαδικασία χρηματιστηριακού τζόγου με οποιονδήποτε τρόπο και σε καμία περίπτωση.

Το σύστημα κοινωνικής ασφάλισης, θα πρέπει να είναι δημόσιο, να ενισχυθεί ο δημόσιος κοινωνικός του χαρακτήρας και στις διατάξεις που ψηφίζονται, θα πρέπει να ενισχυθεί, αφού ξέρουμε ότι το τελευταίο διάστημα η Κυβέρνηση ψήφισε ένα νόμο που ουσιαστικά, το ταμείο το οδηγεί στη λογική αυτή.

Εκφράζουμε την αντίθεσή μας και πιστεύουμε, ότι εκείνο που πρέπει να γίνει και εκείνο που πρέπει να δει είναι, πως μέσα από ένα ισχυρό σύστημα κοινωνικής ασφάλισης δημόσιο, θα διασφαλίζονται οι συντάξεις, θα διασφαλίζονται οι ασφαλιστικές εισφορές των εργαζομένων, θα διασφαλίζονται τα δικαιώματά τους και για την γενιά που, ήδη, είναι στη σύνταξη και για τις γενιές που έρχονται αργότερα.

Το νομοσχέδιο αυτό δεν διασφαλίζει αυτά τα ζητήματα και φυσικά, δεν είμαστε σύμφωνοι με όλες εκείνες τις διατάξεις, που δεν θα τις αναφέρω, αλλά λέει αρκετά ζητήματα προς αυτή την κατεύθυνση. Θα ήθελα, λοιπόν, να εκφράσω την αντίθεσή μας και φυσικά, τη διαφωνία μας, σε οποιαδήποτε τέτοια λογική. Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κουρουμπλής Παναγιώτης, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Κι εμείς σας ευχαριστούμε πολύ κύριε Πρόεδρε.

Το λόγο έχει η κυρία Σοφία Κατσίκα, Πρόεδρος της Εκτελεστικής Επιτροπής της Ομοσπονδίας Τελωνειακών Υπαλλήλων Ελλάδος.

 **ΣΟΦΙΑ ΚΑΤΣΙΚΑ (Πρόεδρος της Εκτελεστικής Επιτροπής της Ομοσπονδίας Τελωνειακών Υπαλλήλων Ελλάδας (ΟΤΥΕ)):** Σας ευχαριστώ πολύ κύριε Πρόεδρε. Εκ μέρους της Ομοσπονδίας Τελωνειακών Υπαλλήλων Ελλάδος, σας ευχαριστούμε για την πρόσκληση. Η τελωνειακή υπηρεσία, κατ’ εφαρμογή των διατάξεων του Εθνικού Τελωνειακού Κώδικα, είναι αρμόδια στο πλαίσιο διαπίστωσης λαθρεμπορικών παραβάσεων σε ολόκληρο το τελωνειακό έδαφος, για τη φύλαξη, την εποπτεία και τη διαχείριση των δεσμευμένων δημευμένων και κατασχεμένων εμπορευμάτων. Τα εμπορεύματα αυτά μπορεί να είναι μηχανήματα, εμπορευματοκιβώτια, οχήματα, μεταφορικά μέσα. Μπορεί όμως να είναι και προϊόντα ειδικού φόρου κατανάλωσης, όπως καύσιμα, αλκοολούχα, καπνικά προϊόντα. Μπορεί να είναι ακόμα και χημικά, όπως διαλύτες και αμμωνία.

Σήμερα η Τελωνειακή Υπηρεσία, καταχωρεί ηλεκτρονικά όλα αυτά τα κατασχεμένα εμπορεύματα, είτε στο σύστημα ICISnet , είτε στο «Όραμα».

Στο κατατεθέν νομοσχέδιο, διατηρείται σύμφωνα με την παράγραφο 3 του άρθρου 4, η αρμοδιότητα της τελωνειακής υπηρεσίας για τα εμπορεύματα, τα οποία κατάσχει η ίδια ή υπηρεσίες άλλες στο πλαίσιο του Εθνικού Τελωνειακού Κώδικα και η υποχρέωση που δημιουργείται είναι η καταχώρηση των στοιχείων στο μητρώο. Στο πλαίσιο της καταχώρισης αυτής, θεωρούμε, ότι θα υπάρξει μια αυτόματη μετάπτωση των στοιχείων από τα υφιστάμενα ηλεκτρονικά συστήματα που διαχειρίζεται η Τελωνειακή Υπηρεσία για τα μέχρι τώρα κατασχεμένα εμπορεύματα. Το σημαντικότερο πρόβλημα που εντοπίζουμε όμως γενικότερα στο πλαίσιο της διάρθρωσης των κατασχεμένων, είναι η έλλειψη χώρων ασφαλούς φύλαξης. Όπως προ είπα, τα εμπορεύματα, τα προϊόντα που κατάσχονται, πολύ συχνά είναι εμπορεύματα επικίνδυνα και εύφλεκτα. Επομένως, η ασφαλής φύλαξη, η φύλαξη που ανταποκρίνεται στις ιδιαιτερότητες κάθε εμπορεύματος είναι πολύ ουσιαστικός παράγοντας. Το πρόβλημα γίνεται ακόμα οξύτερο εάν σκεφτούμε, ότι πολύ συχνά τα τελωνεία, ειδικά στις νησιωτικές και τις παραθαλάσσιες περιοχές, βρίσκονται πάνω στους λιμένες, οπότε εκεί η φύλαξη σε χώρους που έχουν και τουριστική αξία, πραγματικά δημιουργεί ζητήματα που ανακύπτουν και δημιουργούν προβλήματα και στη συνεργασία με τους άλλους φορείς.

Ένα πολύ σημαντικό πρόβλημα, επίσης, είναι η έλλειψη επάρκειας οικονομικών πόρων ως προς τη διαχείριση, τη μεταφορά και την εκποίηση των εμπορευμάτων αυτών που έχουν κατασχεθεί. Μην ξεχνάμε, ότι πολύ συχνά, τα εμπορεύματα κατάσχονται σε περιοχές άλλες από την Αθήνα, τη Θεσσαλονίκη, όπου σε αυτές τις δύο μεγάλες πόλεις υπάρχουν και αντίστοιχα οι διάφοροι φορείς διαχείρισης, οπότε πρέπει να μεταφερθούν. Εκεί υπάρχει σίγουρα μια στενότητα οικονομικών πόρων η οποία είναι ακόμα εντονότερη όταν στο πλαίσιο των περιβαλλοντικών διατάξεων απαιτείται να αποσταλούν στο εξωτερικό για την καταστροφή τους τα προϊόντα αυτά.

Τέλος, η υποστελέχωση είναι ένα διαχρονικό πρόβλημα που αντιμετωπίζει η Τελωνειακή Υπηρεσία και το οποίο αντανακλάται και στο ζήτημα των κατασχεμένων. Παρότι πρόκειται για μία υπηρεσία, η οποία συμβάλλει τα μέγιστα στην πάταξη της λαθρεμπορίας, του λαθρεμπορίου, της φοροδιαφυγής στη συλλογή των δημοσιονομικών εξόδων και βέβαια στην προστασία της δημόσιας υγείας και της πολιτιστικής παράδοσης, εντούτοις αντιμετωπίζει σοβαρή υποστελέχωση, η οποία θα φανεί ακόμα περισσότερο τώρα το καλοκαίρι με το πολύ αυξημένο τουριστικό ρεύμα που θα δεχθεί η χώρα μας.

Ως προς το ΣΔΟΕ, όπου και εμείς έχουμε συναδέλφους τελωνειακούς υπαλλήλους, καθώς το ΣΔΟΕ διατηρεί το τελωνειακό του αντικείμενο, στηρίζουμε κάθε πρόταση ενίσχυσης και αύξησης της στελέχωσης του ΣΔΟΕ και επίσης, της χορήγησης του ελεγκτικού επιδόματος στους εκεί υπηρετούντες υπαλλήλους και της εξομοίωσης με τη χορήγηση προσωπικής διαφοράς στους νέους συναδέλφους. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε. Περνάμε στον κύριο Κωνσταντίνο Παπαμιχαήλ, τον Πρόεδρο του Συλλόγου Εργαζομένων στην Επιτροπή Κεφαλαιαγοράς.

 **ΚΩΝΣΤΑΝΤΙΝΟΣ ΠΑΠΑΜΙΧΑΗΛ (Πρόεδρος του Συλλόγου Εργαζομένων της Επιτροπής Κεφαλαιαγοράς):** Καλησπέρα σας. Ευχαριστούμε πολύ, για την πρόσκληση.

Σε συνέχεια των όσων ανέφερε και ο Αντιπρόεδρος της Επιτροπής Κεφαλαιαγοράς ως εκπρόσωπος του Συλλόγου Εργαζομένων οφείλω να γνωστοποιήσω στην Επιτροπή τους λόγους που, όχι απλά δυσχεραίνουν το ήδη επιβαρυμένο με πολλές αρμοδιότητες συνεχώς μειούμενο προσωπικό της Επιτροπής Κεφαλαιαγοράς, αλλά, επιπλέον, καθιστούν αδύνατη την ανάληψη των πρόσθετων αρμοδιοτήτων, πόσο μάλλον την εποπτεία ενός προϊόντος που είναι κυρίως ασφαλιστικό ή συνταξιοδοτικό. Οι σημαντικότεροι από αυτούς αφορούν στην επικίνδυνη υποστελέχωση που αντιμετωπίζει τελευταία πολλά χρόνια η Επιτροπή Κεφαλαιαγοράς, καθώς και στην έλλειψη στελεχών με εξειδικευμένες ειδικότητες. Επιπλέον, στην περίπτωση που, εν τέλει, η Επιτροπή Κεφαλαιαγοράς αναλάβει τις εν λόγω αρμοδιότητες απαιτούνται μεταξύ άλλων ειδικοτήτων και ειδικότητες που δεν υπάρχουν αυτή τη στιγμή στην Επιτροπή Κεφαλαιαγοράς, όπως ενδεικτικά η ειδικότητα του αναλογιστή.

Η μεγάλη μείωση των μισθών και στη συνέχεια το πάγωμα τους όλο αυτό το χρονικό διάστημα οδήγησε σε αποχώρηση πολλών και έμπειρων στελεχών. Ταυτόχρονα, η κατάργηση του ως τότε ισχύοντος ειδικού μισθολογίου για τα στελέχη της Επιτροπής Κεφαλαιαγοράς, με την υπαγωγή στο ενιαίο μισθολόγιο οδηγεί στη σχεδόν μηδενική προσέλκυση νέων υπαλλήλων, με την εξειδίκευση την οποία απαιτείται. Για παράδειγμα, λειτουργούμε με μόνο τρία στελέχη στο Τμήμα Πληροφορικής, τα οποία καλούνται να καλύψουν το σύνολο των αναγκών της Επιτροπής Κεφαλαιαγοράς, ενώ οι εξελίξεις απαιτούν την εισαγωγή και εφαρμογή των πλέον σύγχρονων τεχνολογιών εποπτείας.

Αξίζει να αναφερθεί ότι παρά τις προσπάθειες για προσλήψεις προσωπικού, με τις χρονοβόρες διαδικασίες που ισχύουν, όχι μόνο δεν ενισχύθηκε το προσωπικό, αλλά συνεχίστηκε η αποχώρηση ακόμη και των νέο-προσκληθέντων στελεχών προς οικονομικά δελεαστικότερες υπηρεσίες.

Η έλλειψη κινήτρων προσέλκυσης νέων στελεχών φάνηκε και στην πρόσφατη προσπάθεια πρόσληψης προσωπικού μέσω της κινητικότητας με μηδενικά αποτελέσματα. Στο ίδιο χρονικό διάστημα, οι απαιτήσεις με βάση την ευρωπαϊκή και εθνική νομοθεσία αυξήθηκαν κατακόρυφα, οδηγώντας σε αντίστοιχο πολλαπλασιασμό των αρμοδιοτήτων της Επιτροπής Κεφαλαιαγοράς.

Τα σημαντικά αυτά θέματα, έχουν σαφώς επισημανθεί τόσο της Επιτροπής Κεφαλαιαγοράς διαχρονικά όσο και από τον Σύλλογο Εργαζομένων, γραπτώς, αλλά και σε όλες τις συναντήσεις που έχουν πραγματοποιηθεί με την ηγεσία του αρμόδιου υπουργείου.

Επίσης, η σημερινή κυβέρνηση είναι ενήμερη για την άμεση ανάγκη ενίσχυσης της Επιτροπής Κεφαλαιαγοράς και μέσω του σχεδίου ανάπτυξης στην ελληνική οικονομία, γνωστού και ως Έκθεση «Πισσαρίδη», που τους παραδόθηκε ήδη το 2020. Στην εν λόγω Έκθεση, αναφέρεται ότι η ανάγκη ενίσχυσης της Επιτροπής Κεφαλαιαγοράς προκύπτει από μια απλή αντιπαραβολή με την Τράπεζα της Ελλάδος και οι δύο επόπτες είναι ανεξάρτητες αρχές, σύμφωνα με την ελληνική νομοθεσία. Η ανεξαρτησία της Τράπεζας της Ελλάδος είναι, όμως, ισχυρότερη καθώς είναι εγκεκριμένη από το ευρωσύστημα στο οποίο η Τράπεζα της Ελλάδος είναι μέλος. Αντίστοιχα ως ευρωπαϊκός θεσμός δεν υπάρχει για την Επιτροπή Κεφαλαιαγοράς, τουλάχιστον, προς το παρόν, οπότε άλλα εχέγγυα ανεξαρτησίας που μπορεί να της παρέχει το κράτος αποκτούν μεγαλύτερη σημασία.

Επίσης, η Τράπεζα της Ελλάδος έχει πολλαπλάσιους πόρους από την Επιτροπή Κεφαλαιαγοράς, καθώς και μεγαλύτερη ευελιξία σε διαδικασίες προσλήψεων. Το μέγεθος του στελεχιακού δυναμικού της Επιτροπής Κεφαλαιαγοράς την κατατάσσει στις έσχατες θέσεις σε ευρωπαϊκό επίπεδο, καθώς λειτουργεί με συνολικό μόνιμο εργατικό προσωπικό 145 ατόμων σε σύνολο 225 προβλεπόμενων από τη νομοθεσία οργανικών θέσεων. Σημειώνεται, ενδεικτικά, ότι Τράπεζα της Ελλάδος απασχολεί περίπου 3.000 προσωπικό.

Τα υφιστάμενα στελέχη της Επιτροπής Κεφαλαιαγοράς επιδεικνύουν όλο αυτό το διάστημα υψηλό επίπεδο επαγγελματισμού, καταβάλλοντας κάθε δυνατή προσπάθεια στο να ανταποκρίνονται σε πολλαπλά κυβερνητικά καθήκοντα δυσανάλογα με τον αριθμό τους.

Με απογοήτευση διαπιστώνουμε ότι οι διατάξεις του σχεδίου νόμου δεν προνοούν επαρκώς για την άμεση στελέχωση της Επιτροπής Κεφαλαιαγοράς, ώστε να ασκηθούν αποτελεσματικά, αφενός μεν εκτεταμένες αρμοδιότητες που έχει αναλάβει ως τώρα, αφετέρου δε οι νέες αρμοδιότητες που ανατίθενται σε αυτήν.

Επίσης, δεν έχουν προβλεφθεί κίνητρα παραμονής του υφιστάμενου προσωπικού ούτε κίνητρα προσέλκυσης νέων στελεχών.

Δεν υπάρχει η παραμικρή αμφιβολία, ότι οι σχετικές διατάξεις του παρόντος νομοσχεδίου, με ανάθεση επιπλέον σημαντικών αρμοδιοτήτων στην Επιτροπή Κεφαλαιαγοράς σε συνδυασμό με τα προαναφερόμενα, θα οδηγήσει στην περαιτέρω αποδυνάμωση και απαξίωσή της, υπονομεύοντας το έργο, το οποίο καλείται να εκτελέσει ως θεσμός.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κ. Παπαμιχαήλ.

Έχουμε ολοκληρώσει με τους εκπροσώπους φορέων που είχαμε καλέσει και ανταποκρίθηκαν στην πρόσκληση.

Είχαμε καλέσει, επίσης, τον Πρόεδρο της Αρχής Καταπολέμησης Εσόδων από Εγκληματικές Δραστηριότητες. Ο κ. Βουρλιώτης, μας έχει στείλει υπόμνημα, το οποίο θα δώσουμε στους συναδέλφους μας.

Είχαμε, επίσης, καλέσει τον Πρόεδρο του Δ.Σ. του Ενιαίου Δικτύου Συνταξιούχων. Ο κ. Χατζόπουλος, μας ειδοποίησε ότι δεν μπορεί να παραστεί.

Επίσης, είχαμε καλέσει τον Πρόεδρο της Πανελλήνιας Ομοσπονδίας Ιδιοκτητών Ακινήτων. Ο κ. Παραδιάς, μας ενημέρωσε ότι δεν θα παραστεί.

Επίσης, είχαμε καλέσει τον Πρόεδρο του Δ.Σ. της Ένωσης Εισαγγελέων Ελλάδος. Μας ενημέρωσε ο κ. Μπακέλας, ότι δεν θα παραστεί.

Συνεπώς, να περάσουμε στους συναδέλφους, Εισηγητές και Ειδικούς Αγορητές.

Το λόγο έχει η κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Ευχαριστώ πολύ, κύριε Πρόεδρε.

Δεν έχω ερωτήσεις. Νομίζω ότι όλοι οι καλεσμένοι μας ήταν εξαιρετικά κατατοπιστικοί. Όμως, έχω μια παρατήρηση. Πρώτα απ’ όλα, είναι λυπηρό να αποδεικνύεται και σήμερα ότι, σε όλα τα νομοσχέδια, αλλά και γενικότερα τα τελευταία 4 χρόνια, δεν υπάρχει διαβούλευση προφανώς με τους φορείς και δεν εισακούγονται τα αιτήματά τους. Βλέπουμε να έρχονται σήμερα φορείς και να προσπαθούν να μεταβιβάσουν στον Υπουργό πάγια αιτήματα τους, που τα επαναλάμβαναν, αυτά τα 4 χρόνια και δεν υλοποιήθηκαν – κυρίως, σε θέματα υποστελέχωσης και υποχρηματοδότησης των υπηρεσιών.

Δύο μόνο παρατηρήσεις θα κάνω. Θα αναφερθώ αναλυτικά σε όσα ειπώθηκαν από τους εκπροσώπους των φορέων στην επόμενη συνεδρίαση, που θα γίνει αμέσως μετά. Πρώτα απ’ όλα, είναι πάρα πολύ σημαντικό ότι δίνονται αρμοδιότητες στην Επιτροπή Κεφαλαιαγοράς, οι οποίες τη βρίσκουν κάθετα αντίθετη -και την ίδια την Επιτροπή, αλλά και τους εργαζόμενους αυτής. Αυτό, νομίζω, πρέπει να ληφθεί υπόψη πολύ σοβαρά από το Υπουργείο. Δηλαδή, τα έργα και οι επιπλέον αρμοδιότητες που δίνονται δεν θα είναι σε θέση οι εργαζόμενοι να υλοποιήσουν το επιπλέον αυτό έργο, λόγω υποστελέχωσης και υποχρηματοδότησης.

Επίσης, θα ήθελα να απαντήσει ο Υπουργός, πριν τη λήξη της συνεδρίασης, στον εκπρόσωπο της Πανελλήνιας Ομοσπονδίας Στρατιωτικών, κύριο Νικολόπουλο, με ποιο νομοσχέδιο θα υλοποιήσει τις δεσμεύσεις στους απόστρατους στρατιωτικούς. Ο κ. Νικολόπουλος ανέφερε συγκεκριμένες δεσμεύσεις του Υπουργού και θα ήθελα να απαντήσει. Θα έρθουν με Τροπολογία στο υπό συζήτηση νομοσχέδιο ή θα φέρει ο Υπουργός Οικονομικών και άλλο νομοσχέδιο, πριν τις εκλογές; Διότι, εδώ, αναφέρεται ρητά ότι υπήρξαν συγκεκριμένες δεσμεύσεις. Φαντάζομαι ότι δεσμεύτηκε ο Υπουργός για πριν τις εκλογές.

Στα υπόλοιπα που ανέφεραν οι εκπρόσωποι των φορέων, τα οποία είναι πολύ σημαντικά, θα αναφερθώ σε αυτά στην αμέσως επόμενη συνεδρίαση.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ την συνάδελφο κυρία Ελευθεριάδου. Τώρα το λόγο έχει η Ειδική Αγορήτρια του Κινήματος Αλλαγής κυρία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ (Ειδική Αγορήτρια του Κινήματος Αλλαγής):** Ευχαριστώ πολύ, κύριε Πρόεδρε.

 Προς τον Γενικό Διευθυντή του ΣΔΟΕ. Πρώτον. Ποια ήταν η εξέλιξη του προσωπικού της Γενικής Διεύθυνσης ΣΔΟΕ, από το 2015 και μετά;

Δεύτερον. Ποια είναι η συνολική αξία των κατασχεμένων και δημευμένων περιουσιακών στοιχείων, που εμπίπτουν στο πεδίο εφαρμογής του νόμου;

Τρίτον. Γιατί χρειάζεται να φτιαχτεί το νέο εργαλείο για τα κατασχεμένα και δημευμένα περιουσιακά στοιχεία; Δεν μπορούσαν να αξιοποιηθούν τα εργαλεία του Ενιαίου Μητρώου Ακίνητης Περιουσίας του δημοσίου και του ψηφιακού έργου Ψηφιακές Υπηρεσίες Δημόσιας Περιουσίας και Εθνικών Κληροδοτημάτων -τουλάχιστον για τα ακίνητα; Δεν το λέω αυτό γιατί είναι εργαλεία δικά μας, του ΠΑΣΟΚ. Απλά, είναι καλό να εξαντλούμε –πιστεύω- τα υφιστάμενα εργαλεία, προτού δημιουργήσουμε νέα, τα οποία μπορεί και να αργήσουν.

Προς τον Γενικό Διευθυντή του ΣΔΟΕ, αλλά και την εκπρόσωπο της ΠΟΕ-ΔΟΥ:

Πρώτον. Από πότε έχουν να γίνουν προσλήψεις στην Υπηρεσία σας; Πόσοι είναι οι υπάλληλοι του ΣΔΟΕ που δεν λαμβάνουν προσωπική διαφορά; Διότι εμείς καταθέσαμε Τροπολογία για την προσωπική διαφορά των νέων υπαλλήλων του Υπουργείου Οικονομικών, στο νομοσχέδιο του Υπουργείου Οικονομικών, αλλά αγνοήθηκε.

Δεύτερον. Η μεταφορά αντικειμένου του ΣΔΟΕ στη Γενική Γραμματεία Δημοσίων Εσόδων, που ψηφίστηκε το 2015, περιέλαβε ένα πολύ μεγάλο αριθμό φορολογικών υποθέσεων. Επειδή η μεταφορά τους στις ΔΟΥ είχε ως αποτέλεσμα την παραγραφή τους, μπορείτε να μας πείτε τον αριθμό τους και μια εκτίμηση του συνόλου της ελεγκτικής ύλης που παραγράφτηκε και αν έχουν εικόνα πόσοι έλεγχοι ολοκληρώθηκαν, τελικά, με το αποτέλεσμά τους;

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του ΚΚΕ)**: Δεν έχω να υποβάλω κάποιο ερώτημα, ούτε να κάνω κάποια παρατήρηση. Επιφυλάσσομαι για την επόμενη συνεδρίαση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ(Ειδικός Αγορητής της Ελληνικής Λύσης)**: Καταρχήν θέλω να ευχαριστήσω τους φορείς εκ μέρους της Ελληνικής Λύσης και ελπίζω από τον κύριο Νικολόπουλο, να δοθεί μια απάντηση για το που θα συμπεριλάβει ο κ. Υπουργός αυτά που έχει πει ότι δεσμεύτηκε.

Θα κάνω τώρα μερικές ερωτήσεις προς τον κ. Κωνσταντέα του ΣΔΟΕ. Η πρώτη είναι από πού προέρχονται τα κατασχεμένα, αν μπορεί να είναι από χρέη στην εφορία ή από την λίστα Λαγκάρντ και τι δυνητικού ύψους είναι, αν γνωρίζει βέβαια. Η δεύτερη, ποιος φορέας διαχειρίζεται τα κατασχεμένα σήμερα. Η τρίτη, αν χρειάζεται περαιτέρω στελέχωση το ΣΔΟΕ, προκειμένου να λειτουργήσει ως φορέας διαχείρισης. Εδώ στο νομοσχέδιο δεν αναφέρεται κόστος από το γενικό λογιστήριο, οπότε συμπεραίνεται λογικά αφού δεν υπάρχει κόστος, ότι δεν πρόκειται να προωθηθεί η περαιτέρω στελέχωση. Εντούτοις, ακούσαμε προηγουμένως από τον εκπρόσωπο των εργαζομένων, πως το ΣΔΟΕ είναι ήδη υποστελεχωμένο με αυτές τις υπευθυνότητες που έχει σήμερα. Οπότε πολύ περισσότερο, θα είναι στο μέλλον.

Η τέταρτη, ποιος κάνει την αποτίμηση για τα κατασχεμένα πάγια και για τα κινητά σήμερα. Μπορεί δηλαδή, να γίνει από στελέχη του Υπουργείου ή του ΣΔΟΕ, όπως στην επιτροπή του άρθρου 23; Τέλος, υπάρχει σήμερα καταγραφή των δημευμένων; Εάν όχι, πόσο καιρό θα χρειαστεί η δημιουργία μητρώου διαχείρισης δεσμευμένων συμπεριλαμβανομένων των κατασχεμένων και δημευμένων περιουσιακών στοιχείων και το κυριότερο, με τι κόστος;

 Για την επιτροπή κεφαλαιαγοράς, έχω τις εξής ερωτήσεις. Η πρώτη είναι ποια είναι η έκθεση σε εξωχρηματιστηριακά παράγωγα της χώρας. Επίσης, συνολικά σε χρηματιστηριακά προϊόντα. Η δεύτερη, έχει τη δυνατότητα τη στελέχωση και την εμπειρία η επιτροπή κεφαλαιαγοράς, για να διενεργεί την εξυγίανση των αντισυμβαλλομένων; Ακούσαμε και εδώ, για υποστελέχωση από τους εργαζόμενους, τόσο ποσοτική όσο και ποιοτική. Τέλος, δεν πρέπει να συνεργάζεται με την Τράπεζα της Ελλάδος;

Επίσης, για την Επιτροπή Κεφαλαιαγοράς επειδή δεν άκουσα να υπάρχει κάποιος εκπρόσωπος από την Τράπεζα της Ελλάδος, ίσως μπορεί να το απαντήσει η Επιτροπή Κεφαλαιαγοράς. Η πρώτη είναι, αν μπορεί να επηρεάσει τους αντισυμβαλλόμενους στην Ελλάδα και τις συνδεδεμένες τράπεζες μια αναταραχή στην Ευρώπη, όπως της Credit Suisse ή της Deutsche Bank. Η δεύτερη, δεν πρέπει να αυξηθεί το επικουρικό κεφάλαιο λόγω αύξησης των αποζημιώσεων με το άρθρο 59; Υπάρχει εδώ κάποια εκτίμηση; Η τελευταία ερώτηση, αν έχει τη δυνατότητα η Τράπεζα της Ελλάδος και η ευρωπαϊκή κεντρική τράπεζα να προχωρήσουν σε εποπτεία του πανευρωπαϊκού ατομικού συνταξιοδοτικού προϊόντος του PEPP, αναφέρθηκε και προηγουμένως, τόσο κατά τη διάθεση όσο και κατά τη δημιουργία του; Το αναφέρουμε εδώ, επειδή μας κάνει εντύπωση πως και το πλαίσιο για τις μικροπιστώσεις δεν έχει προχωρήσει, ενώ δεν γνωρίζουμε ποιο μπορεί να είναι το πρόβλημα. Ίσως φαίνεται βέβαια άσχετο με το νομοσχέδιο για κάποιους, αλλά δεν παύει να μας απασχολεί γιατί βλέπουμε ότι ψηφίστηκε κάτι που δεν έχει εφαρμοστεί.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25)**: Καταρχάς, ευχαριστώ για την ενημέρωση που μας κάνατε, καταλάβαμε τα προβλήματα.

Πρώτα απ’ όλα, προς το ΣΔΟΕ γενικά και στον κύριο Κονταρούδη, στον κ. Κωνσταντέα, την κυρία Υφαντή, εάν το ΣΔΟΕ έχει το απαραίτητο προσωπικό τεχνικό, ειδικά μέσα, τις απαραίτητες γνώσεις, για να διεκπεραιώσει το μεγαλύτερο αυτό έργο το οποίο θα δώσει αυτό το σχέδιο νόμου.

Δεύτερη ερώτηση. Θεωρείτε εφικτό τον στόχο του σχεδίου νόμου αυτού, να επιτευχθεί η πάταξη του οργανωμένου εγκλήματος και της διαφθοράς στην Ελλάδα, με το σχέδιο νόμου;

Έχω μία γενικότερη ερώτηση. Βλέπω από την Εθνική Αρχή Διαφάνειας, που έχω «κατεβάσει» τα στοιχεία της, ότι είμαστε πρωταθλήτρια η Ελλάδα στη διαφθορά σε όλη την Ευρωπαϊκή Ένωση. Για ποιο λόγο γίνεται αυτό, αν μπορείτε να μας εξηγήσετε;

Για την Επιτροπή Κεφαλαιαγοράς, έχω τυπώσει τον Κανονισμό της Ευρωπαϊκής Ένωσης 2021 του 2023 και θα ήθελα ο κύριος από την Επιτροπή Κεφαλαιαγοράς να μας πει, αν οι παράγραφοι 1, 2, 3, 4, 5, που ορίζουν τους στόχους του Κανονισμού, μπορούν να επιτευχθούν στην Ελλάδα με τα μέσα αυτά που έχουμε.

Προς τον κ. Κουμπούρη από τους συνταξιούχους θα ήθελα να τον ρωτήσω, κύριε Κουμπούρη, στο χρηματιστήριο που εσείς είπατε ότι είναι τζόγος και εμείς ως ΜέΡΑ25 συμφωνούμε απόλυτα- είναι χρηματιστηριακός τζόγος- αλλά ξέρετε στο χρηματιστηριακό τζόγο σήμερα μπαίνεις και αύριο μπορείς να βγεις, άμα δεν σου αρέσει. Εάν επενδυθούν τα χρήματα αυτά των συνταξιούχων στο χρηματιστηριακό τζόγο, θα μπορεί ο κάθε συνταξιούχος, από τη μια στιγμή στην άλλη, να αποχωρήσει εάν θέλει;

Καλύφθηκα και από τις ερωτήσεις των υπόλοιπων συναδέλφων, σας ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς σας ευχαριστούμε, κύριε Λογιάδη και το λόγο έχει ζητήσει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ:** Καλησπέρα και σας ευχαριστώ.

Πριν ξεκινήσουν οι απαντήσεις, πρώτα απ’ όλα επιβεβαιώνεται αυτό που είχα ζητήσει και άλλη φορά, ότι θα ήταν πολύ χρήσιμο να γίνει μια συνεδρίαση με τα προβλήματα του φορολογικού συστήματος, όπου να έρθουν ο κ. Κωνσταντέας, η ΠΟΕ-ΔΟΥ, η ΟΤΥΕ, να μας ενημερώσουν και να συζητήσουμε. Δυστυχώς, αυτό δεν έγινε, ας προσπαθήσουμε σήμερα να πάρουμε λίγη από τη γνώση τους και την εμπειρία τους.

Θέλω να ρωτήσω, λοιπόν, τον κ. Κωνσταντέα, με την εμπειρία που έχει και την μακροχρόνια παρουσία του σε ελεγκτικές Υπηρεσίες, για τα θέματα των ελλείψεων Προσωπικού- όχι μόνο τι λέει το οργανόγραμμα, πόσοι είναι οι υπηρετούντες- κατά την κρίση του, πόσο Προσωπικό χρειάζεται επιπλέον για να μπορέσει το ΣΔΟΕ να ανταποκριθεί στα καθήκοντα που έχει τώρα και τι πρόσθετο Προσωπικό θα χρειαστεί για τα καθήκοντα που προσθέτει το συγκεκριμένο νομοσχέδιο και θα ήθελα να ρωτήσω τους εκπροσώπους της Ομοσπονδίας Εφοριακών και Τελωνειακών το αντίστοιχο, δηλαδή, τι θεωρούν ότι υπάρχει- όχι σε οργανικές θέσεις, γιατί είναι ένα ουδέτερο νούμερο- σαν αναγκαιότητα, σε επίπεδο εφοριακών και τελωνειακών στη χώρα και ποια εργαλεία και υποδομές χρειάζεται να προστεθούν;

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κ. Αλεξιάδη αρχικά περνάμε στον κ. Κωνσταντέα.

**ΗΛΙΑΣ ΚΩΝΣΤΑΝΤΕΑΣ (Προϊστάμενος της Γενικής Διεύθυνσης Σώματος Δίωξης Οικονομικού Εγκλήματος - ΣΔΟΕ):** Σας ευχαριστώ.

Καταρχάς, για να έρθει το κεντρικό μητρώο σε εμάς, είπαμε ότι θέλουμε εξειδικευμένο Προσωπικό, όπως παραδείγματος χάρη οι εμπειρογνώμονες, που θα είναι μηχανικοί, υπάλληλοι πληροφορικής, υπάλληλοι νομικής, οικονομικής κατεύθυνσης, ειδικό επιστημονικό Προσωπικό. Τα τελευταία χρόνια δεν έχουν έρθει εργαζόμενοι πολλοί στο ΣΔΟΕ, παρά μόνο υπάλληλοι από άλλες Υπηρεσίες με κινητικότητα, που αυτό δεν είχε αποτέλεσμα τελικά, γιατί οι συνάδελφοι που έρχονται δεν ξέρουν το ελεγκτικό κομμάτι του ΣΔΟΕ, οπότε όταν παίρνουν κάποιες εισαγγελικές παραγγελίες, αισθάνονται την ευθύνη του ελέγχου και επειδή δεν παίρνουν και κάποιο ελεγκτικό επίδομα ή την προσωπική διαφορά, αναγκάζονται να μετακινηθούν, δηλαδή η κινητικότητα εδώ σαν ΣΔΟΕ, δεν έφερε αποτελέσματα. Το καλύτερο θα ήταν οι καινούργιες προσλήψεις. Στη θητεία που είμαι εδώ στην Υπηρεσία, έχουν φύγει τουλάχιστον 20 συνάδελφοι που ήρθαν από άλλες Υπηρεσίες, από το Υπουργείο Υγείας, το Υπουργείο Εσωτερικών, νοσοκομεία, ΕΦΚΑ.

Όλοι, αυτοί, λοιπόν, επειδή οι υποθέσεις είναι πάρα πολλές και η ευθύνη είναι μεγάλη, αναγκάζονται να μετακινηθούν, να πάνε σε άλλες υπηρεσίες. Ο ένας λόγος είναι αυτός και ένας άλλος λόγος είναι ότι περιμένουμε κάποιο ελεγκτικό επίδομα που δεν υπάρχει.

Όσον αφορά το θέμα της μεταφοράς των αρμοδιοτήτων το 2015, τότε μετακινήθηκαν πάνω από 20.000 υποθέσεις και πήγαν στην Ανεξάρτητη Αρχή Δημοσίων Εσόδων με το διοικητή τον κ. Πιτσιλή που δημιούργησε την υπηρεσία ΥΕΔΔΕ, Υπηρεσία Ερευνών Διασφάλισης Δημοσίων Εσόδων, η οποία πήρε το φορολογικό αντικείμενο και επεξεργάστηκε τις υποθέσεις που είχαμε εμείς που ήταν προς επεξεργασία, από τις οποίες άλλες ήταν έτοιμες να τελειώσουν και άλλες ήταν στο αρχικό στάδιο. Στην πορεία, ο κ. Πιτσιλής σε συνεννόηση με τους οικονομικούς εισαγγελείς σταμάτησε να διαχειρίζεται εισαγγελικές παραγγελίες, οπότε ένα μεγάλο μέρος των υποθέσεων που είχαμε στείλει εμείς το 2015 και το 2016 μας επιστράφηκαν το 2019 και το 2020. Αυτό σημαίνει ότι πέρασαν αρκετά χρόνια κι εάν είχαν μείνει στο ΣΔΟΕ οι υποθέσεις αυτές θα μπορούσαν να είχαν υλοποιηθεί και να είχαν τελειώσει.

Δεν ξέρω εάν θέλει κάποιος να ρωτήσει κάτι άλλο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε πολύ, κύριε Προϊστάμενε.

Το λόγο έχει η κυρία Υφαντή.

**ΕΙΡΗΝΗ ΥΦΑΝΤΗ (Πρόεδρος της Εκτελεστικής Επιτροπής της Πανελλήνιας Ομοσπονδίας Εργαζομένων στις Δημόσιες Οικονομικές Υπηρεσίες (ΠΟΕ – ΔΥΟ))**: Ευχαριστώ.

Πριν από πέντε χρόνια έγινε ένας διαγωνισμός του ΑΣΕΠ και προσλήφθηκαν 46 συνάδελφοι. Από αυτούς οι μισοί λαμβάνουν την προσωπική διαφορά, οι άλλοι μισοί δε την λαμβάνουν. Τα τελευταία χρόνια, επίσης, ήρθαν και κάποιοι με την κινητικότητα, αλλά ένα μεγάλο μέρος, όπως είπε και ο κ. Κωνσταντέας, επιστρέφουν στις υπηρεσίες προέλευσης, έχουν φύγει γύρω στα 20 άτομα. Εμείς θεωρούμε ότι υπάρχει η τεχνογνωσία στο ΣΔΟΕ για να υποστηρίξει το νέο αντικείμενο. Το πρόβλημα είναι, όπως αναφέραμε είναι η υποστελέχωση.

Τώρα, όσον αφορά πόσες προσλήψεις εφοριακών έχουμε ζητήσει, συνολικά εμείς ζητάμε 2.000 προσλήψεις για όλες, όμως, τις υπηρεσίες μας και για την ΑΑΔΕ και για το Υπουργείο Οικονομικών.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε κι εμείς.

Το λόγο έχει ο κ. Κονταρούδης.

**ΝΙΚΟΛΑΟΣ ΚΟΝΤΑΡΟΥΔΗΣ (Α΄ Αντιπρόεδρος του Δ.Σ. της Επιτροπής Κεφαλαιαγοράς)**: Σας ευχαριστώ πολύ για τις ερωτήσεις, καταρχάς.

Θα ήθελα να πω ότι δεν αναφέρθηκα εγώ στα θέματα του προσωπικού της Επιτροπής Κεφαλαιαγοράς, αλλά αναφέρθηκε αναλυτικότατα ο εκπρόσωπος του Συλλόγου Εργαζομένων. Προφανώς, έχουμε τα ίδια προβλήματα που άκουσα ότι έχει και ο ΣΔΟΕ, όπως θέματα κινητικότητας, θέματα έλλειψης εξειδικευμένου προσωπικού, τα θέματα προσωπικής διαφοράς. Να πω εδώ ότι προσπαθούμε και με τη χρήση νέων τεχνολογιών να ανταπεξέλθουμε στη συνεχώς αυξανόμενη νομοθεσία και τις αρμοδιότητες που αναλαμβάνουμε. Παρόλα αυτά, υπάρχει πρόβλημα υποστελέχωσης.

Ως προς τις νέες τεχνολογίες να πούμε ότι μας έχει βοηθήσει αρκετά το Υπουργείο. Έχουμε πάρει ένα μεγάλο έργο από το Ταμείο Ανάκαμψης. Οπότε, μπορούμε να ανταπεξέλθουμε και δεν ζητάμε εμείς να μην πάρουμε αρμοδιότητες, οι οποίες μας ανήκουν. Ιδίως εδώ που λέμε για την εξυγίανση των κεντρικών αντισυμβαλλόμενων, να πούμε ότι την εποπτεία των κεντρικών αντισυμβαλλόμενων, δηλαδή τις εταιρείες εκκαθάρισης του χρηματιστηρίου, την έχουμε ούτως ή άλλως εμείς, άρα είμαστε εξειδικευμένοι στο συγκεκριμένο θέμα. Είναι προφανές ότι έπρεπε να έρθει σε εμάς αυτή η αρμοδιότητα. Εμείς ζητάμε να μην αναλάβουμε αρμοδιότητες τις οποίες δεν υπάρχει λόγος να τις αναλάβουμε εμείς που δεν ξέρουμε το αντικείμενο, όπως είναι θέματα τα οποία αφορούν την Τράπεζα της Ελλάδος και τα οποία θα μπορούσε να αναλάβει εκείνη αντί να τα αναλάβουμε εμείς, όπως ακριβώς γίνεται και σε άλλα κράτη μέλη.

Κάποια άλλα θέματα που τέθηκαν σχετικά με την τράπεζα της Ελλάδος φοβάμαι ότι δεν είμαι εγώ αρμόδιος για να τα απαντήσω. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Να πω ότι είχαμε επίσης καλέσει τον Πρόεδρο του Δ.Σ. του Δικηγορικού Συλλόγου Αθηνών. Ο κ. Βερβεσός δήλωσε ότι δε μπορεί να παραστεί.

Το λόγο έχει ο κ. Υπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κ. Πρόεδρε. Άκουσα με προσοχή τους θεσμικούς φορείς και τους ευχαριστώ για την παρουσία τους. Άκουσα με προσοχή τις προτάσεις και τις παρατηρήσεις που έκαναν. Στο βασικό κορμό του νομοσχεδίου για τα δημευμένα - κατασχεμένα δεν άκουσα κάποια σημαντική παρατήρηση. Ακούστηκαν πολλά, αλλά τα περισσότερα είναι εκτός νομοσχεδίου. Όλα τα λαμβάνουμε υπόψιν, εννοείται.

Για ένα συγκεκριμένο θέμα που έθεσε ο κ. Νικολόπουλος, ο Πρόεδρος της Πανελλήνιας Ένωσης Συνταξιούχων Στρατιωτικών και ρώτησε η κυρία Ελευθεριάδου και ο κ. Βιλιάρδο, να θυμίσω λίγο τι ειπώθηκε την προηγούμενη φορά στο προηγούμενο ακριβώς νομοσχέδιο που τέθηκε το θέμα και ήταν καλεσμένος ο κ. Νικολόπουλος στην Επιτροπή. Έθεσε το θέμα πάλι της αυτοτελούς φορολόγησης με εξάντληση φορολογικής υποχρέωσης και τα αναδρομικά που θα δοθούν στο επόμενο χρονικό διάστημα. Του είπα ότι θα εξετάσουμε εάν αφορά συγκεκριμένες κατηγορίες συνταξιούχων. Μόλις γύριζα στο γραφείο θα τον έπαιρνα τηλέφωνο και όπως το έκανα πράξη, δηλαδή, μετά την Επιτροπή επικοινώνησα μαζί του, διευκρινίστηκε ότι είναι συγκεκριμένες κατηγορίες συνταξιούχων στρατιωτικών που είναι υψηλόμισθοι με την έννοια της αποδοχής των συντάξεων και ετοιμάσαμε μια διάταξη.

Τη νομοθετική πρωτοβουλία την έχει ο κ. Υπουργός. Έχω συνεννοηθεί μαζί του. Η Βουλή κλείνει την επόμενη Τρίτη. Αν έρθει στη Βουλή η νομοθετική διάταξη που έχει ετοιμαστεί είναι στον κύριο Υπουργό, όπου αυτός έχει τη νομοθετική πρωτοβουλία, αλλά σε όλη την Κυβέρνηση και στον κ. Πρωθυπουργό και σε όλους εσάς, κυρία Ελευθεριάδου και κύριε Βιλιάρδο, λίγο υπομονή. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σε αυτό το σημείο, κυρίες και κύριοι συνάδελφοι, ολοκληρώνεται η συνεδρίαση της Επιτροπής μας.Επόμενη συνεδρίαση στις 15:00 στην ίδια αίθουσα.Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καλογιάννης Σταύρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Λεονταρίδης Θεόφιλος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Παπανάτσιου Αικατερίνη, Τζανακόπουλος Δημήτριος, Τσακαλώτος Ευκλείδης, Αντωνίου Αντωνία (Τόνια), Συντυχάκης Εμμανουήλ, Βιλιάρδος Βασίλειος και Λογιάδης Γεώργιος.

Τέλος και περί ώρα 14.25΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**